Hei, nå nærmer vi oss nytt skoleår og med det skolemat.

Deres barn vil nå få skolemat 3 ganger i uken og på Finnøy Skole vil vi servere skolemat på følgende dager: tirsdag onsdag og torsdag

Alle skolene vil i starten få tilberedt mat, det vil si supper, gratenger og salater, 1 gang i uken. Vi skal dette skoleåret øke fra 7000 porsjoner i uken til 26000 i uken. Dette gjør at vi vil bruke noen uker på å komme opp til dette volumet. Når vi har fått gode rutiner rundt produksjonen, kan vi øke antallet dager med varmmat til de skolene som ønsker det.

Maten som blir definert som tilberedt mat, er laget fra bunn av og vi bruker så lite ultraprosessert mat som mulig. En stor del av maten blir most slik at konsistens og tekstur blir lettere å akseptere for skolebarna. All tilberedtmat er uten kjøtt, fisk og skalldyr. Vi bruker bønner og linser, og en høy andel grønnsaker og på denne måten eliminerer vi de fleste allergier, matvalg og religiøse hensyn.

Til de elevene som har behov for alternativ kost på grunn av allergi, intoleranser eller religiøse hensyn, lager vi alternativ kost til følgende allergier:

**Gluten**: vi bruker ikke mel som inneholder gluten i tilberedt mat. Vi tilbyr også glutenfritt brød når vi serverer brødbuffet.

**Laktose**: når vi har retter med laktose som f.eks. risgrøt eller byggrynsgrøt, vil vi lage grøt med laktosefri melk.

**Melkeallergi**: vi har tidligere prøvd å lage grøt med havremelk eller Gryr og dette fungerer dårlig. Derfor vil vi utvikle egne retter som alternativ.

I det som vi kaller brødbuffet, har vi flere valg av pålegg som gjør at alle finner noe de kan spise. Skoleåret starter med et basisutvalg av pålegg, det vil bli mulighet til å bytte ut noen produkter med andre i løpet av høsten.

Vi er svært opptatt av å redusere matsvinnet. Skulle barnet ditt av forskjellige årsaker ikke ha skolemat, ønsker vi at dere gir beskjed til skolen slik at vi kan redusere mengden.

Vi gleder oss til å servere god og næringsrik mat til skolebarna i Stavanger Kommune.

Hilsen Stavanger Kommune, kjøkkenet.